钦定古今图书集成/明伦汇编/官常典/第649卷 > 唐音
## 钦定古今图书集成/明伦汇编/官常典/第649卷 > 唐音

按《明外史循吏传》：“音字希古，武进人。举嘉靖七年乡
试。久之谒选，得鸡泽知县。地固瘠，岁又不登，值俺答
南侵，时当警备，民益艰。音均节裁省，思所以纾之。而
才赡力勤，务在必行其志，一切毁誉置不问。朝议市
马，民不愿鬻于官，他县多以威取，音独不忍上官督
之急，则投劾请去。民闻争出马，半日而足，其肥好更”
为诸县最。御史巡盐者欲为鸡泽刘御史建坊，音以
时绌缓之。御史怒，逮责其主吏。音遂称病乞休，上官
交慰，乃强留，而建坊事亦止。巨猾范顶，横行里闬，一
夕持铁简入陈国卿家，椎之死，淫其少妻，比邻群起
缚之，音按治如法，顶寻瘐死。推官以为疑，欲翻其狱，
音力争且请斥，竟如前拟。县有小寨、浮图二堡，上官
为防秋计，令修之，移民入堡。他县奉行。至有役民数
十里外舍农业、操畚锸者，民不胜其苦。音念寇骑未
必至此而先自扰，乃阳示奉行，阴缓其期，迄获免。巡
盐御史惑言，配盐斤银，县溢岁额。清军御史核绝军
产，佥民补伍。音皆持不行。时天子好斋醮，巡抚以下
建醮吕公祠以祝釐，音独不往。音力于事上，加意小
民，尤尽心于狱讼征敛，案无留牍，狱无滞囚。科徭必
均，不以贵势屈法，猾胥无所逞其奸。以三十一年十
二月卒于官，橐无遗赀，士民莫不哀悼。